open-index/open-wikipedia-markdown huggingface dataset:
אינדרקטוס

**אינדרקטוס** (שם מדעי: *Indarctos*; מילולית: "דוב הודי") הוא סוג נכחד של טורף ממשפחת הדוביים, אשר חי בתקופת המיוקן שלפני 11.1 עד 5.3 מיליון שנה מהיום באסיה, אירופה ואמריקה הצפונית, כשאולי הוא שרד עד תחילת הפליוקן. סוג זה הוגדר ב-1913 משרידים של הסוג מהודו, מהם קיבל את שמו והוא הכיל מינים רבים. זהו דוב קרוב לפנדה הענקית ויחד איתה משויך לשבט, אך הוא היה חסון ותוקפני ממנה בהרבה ודמה יותר לדוב הבולדוג במראהו. המאובנים הקדומים ביותר שלו התגלו באריזונה והצעירים ביותר התגלו בקזחסטן כשנמצאו מאובנים גם באורגון, טקסס, פלורידה, ספרד, סין וטורקיה.

האינדרקטוס היה טורף גדול באורך 2 מטרים, גובה 130 ס"מ ומשקל של 100 עד 400 ק"ג כשהזכרים היו גדולים מעט מהנקבות. הגולגולת הייתה מוארכת בחלקה התחתון ומעט יותר צרה בעליון, עם אורך גולגולת ממוצע של 32 עד 45 ס"מ, תלוי במין. מבנה הלסתות היה חזק ובקדמת הלסת היו ניבים בולטות ארוכות וכן מלתעות גבוהות. ייתכן שהוא התפתח מהאגריותריום שהיה בעל מבנה לסתות דומה והוא כנראה ניזון בעיקר מבשר.

דוב זה היה כנראה טורף-על או לפחות אוכל נבלות באזור חיותו שכנראה התקיים בערבות עשב רחבות בהם רעו מינים רבים של פרסתנים וכן טורפים כמו השנחרבים וכלביים מהירים. באמריקה הצפונית הוא חי לצד קרוב משפחה רחוק שלו - הפליונארקטוס .

## קישורים חיצוניים

קטגוריה:בעלי חיים שתוארו ב-1913
קטגוריה:טקסונים שתוארו בידי גאי אלקוק פילגרים
קטגוריה:איילורופודים
קטגוריה:דוביים פרהיסטוריים
קטגוריה:מגה-פאונה של הנאוגן באמריקה הצפונית
קטגוריה:מגה-פאונה של הנאוגן באירואסיה
קטגוריה:יונקים שחיו במיוקן באסיה
קטגוריה:יונקים שחיו במיוקן באמריקה הצפונית
יחסי אוסטריה – קוריאה הצפונית

**יחסי אוסטריה–קוריאה הצפונית** הם יחסי החוץ בין אוסטריה לבין קוריאה הצפונית.

## רקע
היחסים הדיפלומטיים בין אוסטריה לצפון קוריאה כוננו בשנת 1974, והיו בעקביות הדוקים למדי, כאשר נשיא אוסטריה היינץ פישר היה חבר מייסד ויו"ר משותף בארגון הידידות אוסטריה-קוריאה הצפונית. עם שינויי הממשלה בשנת 2000 וב-2017 בהתאמה, היחסים קיבלו מכה קלה, כאשר המפלגות בקואליציה, דהיינו ה-ÖVP ו-FPÖ, ניצלו בדרך כלל עמדה אנטי-צפון קוריאנית ומשתמשות בכך כדי להשמיץ את מתנגדיהם הפוליטיים. אוסטריה הייתה המארחת של בנק כוכב הזהב, הבנק האחרון שהוקם בבעלות צפון קוריאה באירופה.

בשנת 2010 חשף עריק צפון קוריאני שערק בשנת 1994, שמשפחת השלטון הצפון קוריאנית חיה חיי פאר, וקונה באוסטריה רכבי יוקרה, ריהוט יקר ואוכל משובח, כאשר מאכלי המטבח האוסטרי זוכים אצלם להערכה מיוחדת.

## נציגויות דיפלומטיות
קוריאה הצפונית מחזיקה באוסטריה שגרירות בווינה, מאידך, אוסטריה אין לה ייצוג דיפלומטי בקוריאה הצפונית, אלא שגרירותה בבייג'ינג, סין מואמנת גם עבור קוריאה הצפונית.

## הערות שוליים

קטגוריה:ערכים ללא קטגוריות פיזיות - יחסי חוץ
רוקסן (זמרת)

**לריסה רוקסנה ג'ורג'ו** (; נולדה ב-5 בינואר 2000), ידועה בעיקר בשם הבמה שלה **רוקסן**, היא זמרת רומנייה. רוקסן נכנסה לתודעה כאשר התארחה בסינגל של המפיק הרומני סיקוטוי "You Don't Love Me" בשנת 2019, אשר הגיע למקום השלישי במצעד הרומני, ונכנס למצעד במדינות אחרות באזור. רוקסן ייצגה את רומניה באירוויזיון 2021 שהתקיים ברוטרדם, הולנד.

## ביוגרפיה
לריסה רוקסנה ג'ורג'ו נולדה ב-5 בינואר 2000 בעיר קלוז' נאפוקה, שברומניה. רוקסנה גילתה את חדוותה למוזיקה בגיל 7. היא חתמה בחברת התקליטים גלובל רקורדס, במסגרתה שיתפה פעולה עם המפיק סיקוטוי בשיר "You Don't Love Me" שהפך לפופולרי במיוחד ברומניה ובבולגריה באוגוסט 2019. השיר הגיע לפלייליסטים של תחנות רדיו במספר מדינות נוספות בהן צרפת, ארצות הברית, רוסיה וספרד. באותה השנה הוציאה לאור רוקסן את סינגל הבכורה שלה "Ce-ți cântă dragostea" שהגיע למקום ה-26 במצעד הרומני.

בתחילת פברואר 2020 נודע כי רוקסן היא אחת משלושה מועמדים לייצוג רומניה באירוויזיון 2020, ב-11 בפברואר נחשף כי רוקסן היא זו שתישא את הדגל הרומני במאי ברוטרדם. ב-10 במרץ ערכה הזמרת קדם אירוויזיון בו היא ביצעה חמישה שירים שונים, כאשר השיר הנבחר לייצוג רומניה באירוויזיון 2020 הוא "Alcohol You". בעקבות התפשטות נגיף הקורונה בעולם הוחלט לבטל את אירוויזיון 2020 ולכן רוקסן נבחרה לייצג את רומניה באירוויזיון 2021 עם שיר חדש. ב-4 במרץ רוקסן שחררה את שירה לאירוויזיון 2021, "Amnesia". ב-18 במאי 2021, רוקסן ביצעה את השיר בחצי הגמר הראשון של התחרות וסיימה במקום ה-12, שלא הפסיק לצורך העפלה לגמר.

## סגנון מוזיקלי
הסגנון המוזיקלי המאפיין את רוקסן הוא סגנון ההאוס, עם מוטיבים דיכאוניים. הסגנון המוזיקלי של רוקסן דומה במידת מה לזה של בילי אייליש ודואה ליפה.

## קישורים חיצוניים

## הערות שוליים

קטגוריה:זמרות רומניות
קטגוריה:זמרים א-בינארים
קטגוריה:משתתפי אירוויזיון 2020
קטגוריה:משתתפי אירוויזיון 2021
קטגוריה:נציגי רומניה באירוויזיון
קטגוריה:אמנים הידועים בשם במה
קטגוריה:רומניות שנולדו ב-1999
קטגוריה:רומנים שנולדו ב-1999
דברי איתי יותר (שיר)

**דברי איתי יותר** הוא סינגל שהוקלט על ידי הזמר-יוצר הישראלי נתן גושן. השיר יצא לאור ב-13 במאי 2015, כסינגל השני מתוך אלבומו השלישי של גושן, דברי איתי יותר, על ידי חברות התקליטים יוניסל וטדי הפקות.

## רקע וכתיבה
השיר נכתב והולחן על ידי נתן גושן והופק על ידי גלעד שמואלי. השיר הוא בסגנון הפופ, המאפיין שירים נוספים מתוך האלבום.

הסינגל עצמו סוקר על ידי יוסי חרסונסקי, שציין את השיר בחיוב והעניק לו ציון של שלושה כוכבי זהב וחצי מתוך חמישה.

## וידאו קליפ
ב-13 במאי 2015 העלה נתן גושן לערוץ היוטיוב שלו את האודיו הרשמי של השיר, המציג בתוכו את עטיפת הסינגל. נכון לספטמבר 2025 לשיר יש למעלה מ-14 מיליון צפיות ביוטיוב. ב-21 ביוני 2015, העלה גושן לערוץ היוטיוב שלו את הווידאו קליפ הרשמי לשיר, שבוים על ידי שחר רמו.

## מיקומי שיא

## קישורים חיצוניים
* לדף השיר באתר הספרייה הלאומית

## הערות שוליים

קטגוריה:שירי נתן גושן
קטגוריה:שירים בעברית
קטגוריה:שירים שנכתבו על ידי נתן גושן
קטגוריה:שירים שהולחנו על ידי נתן גושן
קטגוריה:שירים שהופקו על ידי גלעד שמואלי
קטגוריה:סינגלים שהגיעו למקום הראשון במצעד הרשמי של גלגלצ
ג'יון מי-סאון

**ג'יון מי-סאון** (בקוריאנית: **전미선**; 7 בדצמבר 1970 – 29 ביוני 2019) הייתה שחקנית דרום-קוריאנית.

## קריירה
מי-סאון למדה במכון סיאול לאמנויות .

את הופעתה הראשונה בטלוויזיה ערכה בשנת 1986, בסדרת הטלוויזיה "MBC Best Theater "What Is Santa Claus?"". את הופעתה הראשונה בקולנוע ערכה בשנת 1990, בסרט "Well, Let's Look at the Sky Sometimes".

היא שיחקה כשחקנית משנה במספר רב של סרטים וסדרות טלוויזיה קוריאניות, עליהם זכתה במספר פרסים מקומיים והייתה מועמדת לקבלת פרסים נוספים.

בשנת 2005 קיבלה את תפקידה הראשי הראשון בסרט "אהבה היא דבר משוגע" .

היא שיחקה בשניים מסרטיו של הבמאי בונג ג'ון-הו: "זכרונות של רצח" (2003) ו"אמא" (2009).

היא השתתפה גם במספר הצגות תיאטרון. בין השנים 2009–2014 שיחקה בהצגה "Our Mother, 3 Days and 2 Nights". בשנת 2009 השתתפה בהצגה "No Suicides Allowed in Spring".

## מותה
ב-29 ביוני 2019 התאבדה ג'יון מי-סאון בתלייה בחדר בבית מלון בעיר ג'אונג'ו , בגיל 48.

## קישורים חיצוניים

## הערות שוליים

קטגוריה:שחקניות קולנוע וטלוויזיה דרום קוריאניות
קטגוריה:שחקניות תיאטרון דרום קוריאניות
קטגוריה:מתאבדות
קטגוריה:דרום קוריאניות שנולדו ב-1970
קטגוריה:דרום קוריאנים שנולדו ב-1970
קטגוריה:נפטרות ב-2019
קטגוריה:נפטרים ב-2019
קטגוריה:דרום קוריאנים שנפטרו במאה ה-21
קטגוריה:התאבדויות בתלייה בדרום קוריאה
איילורופודים

**איילורופודים** (שם מדעי: Ailuropodinae) היא תת-משפחה פרימיטיבית של יונקים דמויי כלב ממשפחת הדוביים המכילים כיום רק מין אחד - פנדה ענקית (*Ailuropoda melanoleuca*).

תת-משפחה זו התפתחה במהלך המיוקן בחצי הכדור הצפוני ברחבי אירואסיה ובאמריקה הצפונית, שם התפתחו מינים גדולים כמו האינדרקטוס שהזכיר יותר את דוב הבולדוג במראהו מאשר את הפנדות הקיימות. רוב המינים של הקבוצה היו אוכלי כל עד לסוף הפליוקן לפני 2.4 מיליון שנה, אז הופיעו הפנדות הצמחוניות שתזונתם בעיקר מחזרן. עם זאת הם השתמשו בשיניהם בעלות המלתעות והחותכות הגבוהות שהתפתחו מאכילת בשר.

## טקסונומיה ומיון
בעבר נחשבו הפנדות וקרוביהם לבני משפחת הראקוניים, בני משפחת הפנדות האדומות ואף בני משפחה עצמאית (Ailuropodidae). מאפיין מקביל של הפנדה הענקית והפנדה הזנובה (שלמרות שמה איננה קרובה לפנדות) הוא "אגודל" נגדי שנוסף לחמש האצבעות הרגילות ועוזר להם לכופף את קני הבמבוק במטרה להגיע לעליהם המזינים יחסית. עם זאת מאפיין זה ידוע גם ממצאים של קרוביו של דוב המשקפיים מתת-המשפחה טרמרקטיים שהתפתחה באמריקה, לאחר שהתרחקו מקבוצת הדובים העיקרית. שאר מבנה השלד שלהם מזכיר את הדובים הרגילים.

**מיון האיילורופודים:**
*שבט Indarctini - נכחד
**סוג *Miomaci*
**סוג אינדרקטוס (*Indarctos*)
*שבט Ailuropodini
**סוג קרטזויארקטוס (*Kretzoiarctos*) - נכחד
**סוג *Agriarctos* - נכחד
**סוג אילורארקטוס (*Ailurarctos*) - נכחד
**סוג פנדה (*Ailuropoda*)
***מין פנדה ענקית (*Ailuropoda melanoleuca*)
***מין פנדה מיקרוטה (*Ailuropoda microta*) - נכחד
***מין *Ailuropoda wulingshanensis* - נכחד
***מין *Ailuropoda baconi* - נכחד

## קישורים חיצוניים

*
הר קארבון

**הר קארבון** או **הר קארבונה** (באנגלית: **Mount Carbone**) הוא הר בהרי פיליפס ברכסי פורד בארץ מרי בירד, שבאנטארקטיקה.

ההר ממוקם 6 קילומטרים מזרחית מהר פייג'.

גובהו של ההר 579 מטרים מעל פני הים; ההר הוא ההר ה-4,970 בגובהו באנטארקטיקה.

## היסטוריה
### גילוי ההר

ההר התגלה משלחת המחקר של ריצ'רד בירד בין השנים 1928–1930.

ההר צולם מן האוויר בטיסות שנערכו על ידי משלחת המחקר של בירד ומופה על בסיס תצלומי אוויר אלה.

### מקור השם

שמו של ההר ניתן לו על ידי הוועדה המייעצת לשמות אנטארקטיים.

ההר נקרא על שמו של אל קארבון (Al Carbone), שהיה טבח חבר במשלחת בירד.

## קישורים חיצוניים
* הר קארבון באתר הסקר הגאולוגי של ארצות הברית
* הר קארבון באתר הגאזט האנטארקטי המשווה SCAR של ממשלת אוסטרליה

## הערות שוליים

קארבון
קארבון
הפטריארך היווני-אורתודוקסי של ירושלים

[ממוזער|268x268 פיקסלים| [כנסיית הקבר.]]
**הפטריארך היווני-האורתודוקסי של ירושלים** או **הפטריארך המזרח אורתודוקסי של ירושלים**, רשמית **פטריארך ירושלים**, הוא הבישוף הראשי של הפטריארכיה היוונית האורתודוקסית של ירושלים, המדורג רביעי מתשעה פטריארכים בכנסייה האורתודוקסית המזרחית.

מ-1981 ועד למותו בדצמבר 2000 עמד בראש הפטריארכיה של ירושלים דיאודורוס קריבליס. באוגוסט 2001 נבחר כיורשו אירינאוס הראשון, אך הוא הודח ב-2005, והחל מדצמבר 2007 מכהן תיאופילוס השלישי כפטריארך.

התואר המלא של הפטריארך הוא "פטריארך העיר הקדושה ירושלים וכל ארץ הקודש, סוריה, מעבר לנהר הירדן, כנא הגליל, וציון הקדושה". הפטריארך הוא ראש אחוות הקבר, והמנהיג הדתי של כ-130,000 נוצרים אורתודוקסים בארץ הקודש, רובם ערבים נוצרים.

## היסטוריה
הפטריארכיה מתחקה אחר קו הירושה שלה אל הבישופים הנוצרים הראשונים של ירושלים, הבישוף הראשון היה יעקב הצדיק במאה ה-1 לספירה. ירושלים קיבלה מעמד נעלה במהלך ועידת כלקדון בשנת 451 ויובנאליס, בישוף ירושלים הפך לפטריארך הראשון שלה. בשנת 531 הפכה ירושלים לאחת מחמש הפטריארכיות הראשונות.

בשנת 634 מונה סופרוניוס לפטריארך ירושלים עד לשנת 638 עת הגיע השלטון הביזנטי בירושלים אל קצו. לאחר עשרות שנים בהן לא היה פטריארך לירושלים, בשנת 691 מונה אנסתזיוס כפטריארך בוועידת הכנסייה בטרולו.

## ראו גם
* הפטריארכיה הארמנית

## קישורים חיצוניים

* 
* אנציקלופדיה קתולית: ירושלים (71–1099 לספירה)
* הפטריארכיה היוונית האורתודוקסית במשולש היווני-ישראלי-פלסטיני
* 

## הערות שוליים

*
יחסי אוסטריה–לטביה

**יחסי אוסטריה–לטביה** הם היחסים הדיפלומטיים הרשמיים שבין **[[אוסטריה|רפובליקת אוסטריה]]** לבין **[[לטביה|רפובליקת לטביה]]**.

## היסטוריה
אוסטריה הכירה בלטביה דה יורה ב-17 בפברואר 1921, אך לא כוננה איתה יחסים דיפלומטיים. בינתיים לטביה נכבשה בידי ברית המועצות והפכה לרפובליקה סוציאליסטית. ב-21 באוגוסט 1991 הכריזה לטביה מחדש על עצמאותה, ואוסטריה, יחד עם מדינות נוספות, הכירה מחדש במדינה העצמאית של לטביה דה יורה ב-28 באוגוסט 1991. היחסים הדיפלומטיים שבין שתי המדינות כוננו מחדש ב-19 בינואר 1992.

שגרירות אוסטריה נפתחה בריגה ב-31 באוקטובר 1997 על ידי ד"ר וולפגנג שיסל, שר החוץ האוסטרי. שגרירות לטביה באוסטריה נפתחה בסתיו 1992.

שתי המדינות הן חברות באיחוד האירופי (אוסטריה הצטרפה בשנת 1995 ואילו לטביה הצטרפה בשנת 2004).

## שיתוף פעולה פרלמנטרי
קבוצת צירים מהסאימה, הפרלמנט הלטבי, הפועלת בשיתוף פעולה עם האספה הפדרלית של אוסטריה, הפרלמנט האוסטרי, מונה 14 חברים. בראש הקבוצה עומדת סולביטה אבולטינה ביחד עם סטניסלבס סקסטרס.

קבוצת הידידות האוסטרית-בלטית בפרלמנט האוסטרי מורכבת מ-12 צירים של המועצה הלאומית ושלושה נציגים מהמועצה הפדרלית. יו"ר הקבוצה היא מריאנה הגנהופר, בין חבריה יש גם פוליטיקאי אוסטרי ידוע, ראש מפלגת הירוקים ד"ר אלכסנדר ואן דר בלן.

## יחסים כלכליים
האינטרסים הכלכליים של לטביה באוסטריה מיוצגים על ידי שגרירות לטביה בווינה. האינטרסים הכלכליים האוסטריים בלטביה מיוצגים על ידי השגרירות האוסטרית בריגה, ולשכת המסחר האוסטרית בריגה, המתווכת בעיקר בארגון אירועי קידום של שיתוף פעולה כלכלי לטבי-אוסטרי. דוגמה מוצלחת לשיתוף פעולה בין שתי המדינות היה יום העסקים של לטביה ב-23 במאי 2007 בלינץ, באוסטריה עילית, ויום העסקים של אוסטריה ב-23 באוקטובר אותה שנה בריגה.

בשנת 2007 הסתכם מחזור הסחר של לטביה עם אוסטריה ב-180.4 מיליון אירו. לטביה ייצאה לאוסטריה סחורות בשווי 30.7 מיליון דולר (העולה על נתוני שנת 2006 ב-66.1%) ומאוסטריה ייבאה סחורות תמורת 149.7 מיליון אירו (שהיא עולה על נתוני שנת 2006 ב-27.3%).

## נציגויות דיפלומטיות
אוסטריה מחזיקה בלטביה שגרירות בריגה בלבד. מאידך, לטביה מחזיקה באוסטריה שגרירות בווינה, ו-4 קונסוליות בגראץ, קלגנפורט, לינץ וזלצבורג.

## קישורים חיצוניים

* יחסי אוסטריה–לטביה באתר משרד החוץ הלטבי

## הערות שוליים

קטגוריה:ערכים ללא קטגוריות פיזיות - יחסי חוץ
בחיפוש אחר אושר

**בחיפוש אחר אושר** (ברוסית: **В поисках счастья**) הוא סרט תיעודי רוסי משנת 2005 העוקב באופן פואטי אחר חייהם של בוריס ומאשה ראק, יהודים סובייטים, שבשנת 1934 עברו לחבל האוטונומי היהודי שיצרה הממשלה הסובייטית במזרח הרחוק הרוסי. הסרט זכה בפרס הסרט התיעודי הטוב ביותר בפסטיבל הסרטים הרוסי בשנת 2006.

האוכלוסייה היהודית במחוז מעולם לא הגיעה ל-30% ונכון לשנת 2003 היא הייתה רק כ-1.2%. אוכלוסיית עיר הבירה בירוביג'ן התדלדלה, בית הכנסת היחיד בעיר פועל רק פעמיים בשבוע.

## תיאור
הסרט מראה את חייהם הצנועים של בוריס ומאשה, ללא טכנולוגיה מודרנית, תוך שהם מסתמכים על העבודה הקשה שלהם כדי לשרוד. ראק הוא יו"ר החווה הקיבוצית האחרונה של בירוביג'אן, שגשם רב הפך אותה לביצה. עבור ראק השלוליות הפכו ל"אנדרטה לזכר מפעל חייו". השניים מגדלים גם בעלי חיים, שכולם מקבלים שמות של מנהיגים פוליטיים.  "אף אחד לא רוצה להשקיע כסף בעיר הזו, מכיוון שהם לא רוצים שתי מולדות", מסביר אחד היהודים היחידים בבירוביג'אן, "יהודים במוסקבה, סנט פטרסבורג, קייב, כולם מקבלים כסף. אבל הכסף היחיד שאנחנו משיגים הוא לעזור ליהודים שנמצאים כאן, לעזוב."  הסרט התיעודי מדגיש את הפגיעות האנושית. הטבע הפחית את החווה הקהילתית המשגשגת שהייתה פעם והפכה לפטריה של ביצות ושלוליות. מוגבלות גופנית וגיל מבוגר מכבלים את האנשים שאחריהם הסרט עוקב, וניכר כי ציפיותיהם מהרפובליקה היהודית נענו באכזבה. אף על פי שהיו נתונים להשפעות השליליות של גשמים, הזדקנות, פוליטיקה והחלטותיהם של האנשים האחרים, ראק ומאשה ממשיכים להתמיד בחייהם.

## פרסים
* זוכה פרס הסרט התיעודי הטוב ביותר בפסטיבל הקולנוע הרוסי, 2006
* הבחירה הרשמית בפסטיבל לייפציג לסרטים תיעודיים, 2006
* הבחירה הרשמית של פסטיבל סרטי דוקפוינט, 2006

## ראו גם
* יהודי איראן (סרט)
* תולדות היהודים בסרביה
* תרבות יהודית חילונית
* תולדות היהודים ברוסיה וברית המועצות

## קישורים חיצוניים

* סקירת הערוץ היהודי על "חיפוש אחר האושר"
* מאמרו של הבמאי אלכסנדר גוטמן
* סטלין וציונות
* אנטישמיות מרקסיסטית וסוציאליסטית ואנטי-ציונות קדומה
## הערות שוליים

קטגוריה:סרטים תיעודיים רוסיים
קטגוריה:סרטי 2005
סטרטיס פסכליס

**סְטְרָטִיס פַּסְכָלִיס** (ביוונית: **Στρατής Πασχάλης** (נולד ב-1958) הוא משורר, סופר ומתרגם יווני.
## ביוגרפיה
פסכליס נולד באתונה למשפחה שמוצאה באי לסבוס. הוא למד מדע המדינה בפקולטה למשפטים של אוניברסיטת אתונה ועסק בעיקר בתרגום מצרפתית ובכתיבה ספרותית ועיתונאית. פסכליס שזכה בארבעה פרסים ספרותיים יוקרתיים, בכללם פרס האקדמיה של אתונה (1994) ופרס המדינה היוונית (1998), פרסם לעת עתה רומן אחד ("איש האוטובוס", 2006) ושנים-עשר ספרי שירה, שעימם נמנים בין השאר הקבצים "חפירה" (1984), "עצי דובדבן בחשכה" (1991), "פרחי מים" (1994), "מיכאל" (1996), "קומדיה" (1998), "תוך כדי התבוננות ביערות" (2003) ו"עידן גן העדן" (2008).

## קישורים חיצוניים
* "אולי", שיר מאת סטרטיס פסכליס בתרגום רמי סערי 

קטגוריה:סופרים יוונים
קטגוריה:משוררים יוונים
קטגוריה:מתרגמים מצרפתית
קטגוריה:בוגרי אוניברסיטת אתונה
קטגוריה:ילידי 1958
טרמרקטיים

[ממוזער|שחזור של [דוב הבולדוג]]
**טרמרקטיים** המכונים **דובים קצרי-פנים** (שם מדעי: Tremarctinae) היא תת-משפחה של יונקים דמויי כלב ממשפחת הדוביים שחיו החל מסוף תקופת המיוקן עד הפליסטוקן. כיום יש רק נציג אחד מקבוצה זו - דוב המשקפיים (*Tremarctos ornatus*), שהוא הדוב היחיד החי בטבע באמריקה הדרומית.

מוצא הטרמרקטיים באמריקה הצפונית, ובמהלך ההחלפה האמריקאית הגדולה עברו חלק מהמינים לאמריקה הדרומית, לרבות סוג הדוב הגדול ביותר מעולם - הארקטותריום, שהגיע למשקל 2.5 טונות בממוצע. באמריקה הצפונית שלט אז דוב ענק נוסף - דוב הבולדוג, שכונה כך עקב מבנה הלסתות שלו שעוצבו לנשיכה חזקה של טרפו, והגיע למשקל של 900 קילוגרם. רבים מהם התפתחו לטורפי-על קרניבורים כמעט לגמרי. עם זאת, הדובים הקטנים יותר במשפחה היו אוכלי כל, בדומה לדוב המשקפיים המודרני.

דובים אלה נחשבים לרחוקים יחסית משאר הדובים והם קרובי האיילורופודים, בה מצוי הפנדה הענקית.

## מיון
*סוג פליוארקטוס (*Plionarctos*) - נכחד
**מין *Plionarctos harroldorum*
**מין *Plionarctos edensis*
*סוג דוב הבולדוג (*Arctodus*) - נכחד
**מין *Arctodus simus*
**מין *Arctodus pristinus*
*סוג ארקטותריום (*Arctotherium*) - נכחד
**מין *Arctotherium angustidens*
**מין *Arctotherium vetustum*
**מין *Arctotherium wingei*
**מין *Arctotherium bonariense*
**מין *Arctotherium tarijense*
*סוג טרמרקטוס (*Tremarctos*)
**מין דוב המשקפיים (*Tremarctos ornatus*)
**מין דוב משקפיים פלורידה (*Tremarctos floridanus*) - נכחד

## קישורים חיצוניים

קטגוריה:בעלי חיים שתוארו ב-1925
קטגוריה:טקסונים שתוארו בידי ג'ון מריאם
קטגוריה:דוביים
הר ביטגוד

**הר ביטגוד** (באנגלית: **Mount Bitgood**) הוא הר בצפון הרי פוסדיק ברכסי פורד בארץ מרי בירד, שבאנטארקטיקה.

ההר ממוקם בין הר לוקהארט והר קולומבו.

גובהו של ההר 1,150 מטרים מעל פני הים; והוא ההר ה-3,746 בגובהו באנטארקטיקה.

מעולם לא העפילו לפסגת ההר.

## היסטוריה
### גילוי ההר

ההר מופה על ידי השירות האנטארקטי של ארצות הברית בין השנים 1939–1941, ועל ידי הסקר הגאולוגי של ארצות הברית, בהתבסס על סקרים על הקרקע ועל תצלומי אוויר שצולמו על ידי צי ארצות הברית בין השנים 1959–1965.

### מקור השם

שמו של ההר ניתן לו על ידי הוועדה המייעצת לשמות אנטארקטיים.

ההר נקרא על שמו של צ'ארלס ד. ביטגוד (Charles D. Bitgood), שהיה גאולוג במשלחת החקר להרי פוסדיק של תוכנית המחקר האנטארקטית של ארצות הברית בין השנים 1967–1968.

## לקריאה נוספת

• Donna Whitney, Christian Teyssier, Christine S. Siddoway, **[https://books.google.co.il/books?id=5TtBwaDOf-kC&pg=PA281&lpg=PA281&dq=%22Mount+Bitgood%22&source=bl&ots=l2pDWeRqkG&sig=ACfU3U2pG49gYkeJF-Z36GBZU6_HsjgVJw&hl=en&sa=X&ved=2ahUKEwjEwsydwcrnAhXJ0aQKHekYDCAQ6AEwAnoECA8QAQ#v=onepage&q=%22Mount%20Bitgood%22&f=false Gneiss Domes in Orogeny]**, P 281

## קישורים חיצוניים
* הר ביטגוד באתר הסקר הגאולוגי של ארצות הברית
* הר ביטגוד באתר הגאזט האנטארקטי המשווה SCAR של ממשלת אוסטרליה
* הר ביטגוד באתר peakbagger
* תמונה של הר ביטגוד

## הערות שוליים

ביטגוד
ביטגוד
טרמרקטוס

**טרמרקטוס** (שם מדעי: *Tremarctos*) הוא סוג של יונקים ממשפחת הדוביים ומתת-משפחת הטרמרקטיים, בה שרד מין יחיד - דוב המשקפיים (*Tremarctos ornatus*). זהו הדוב היחיד החי באמריקה הדרומית ובכלל בחצי הכדור הדרומי. בעבר היה עוד מין בסוג - דוב משקפיים פלורידה (*Tremarctos floridanus*), שחי בפלורידה בתקופות הפליוקן והפליסטוקן.

לדובים אלה פנים קצרות וסימנים בהירים מיוחדים על עיניהם, אשר משווים להם מראה ממושקף ומכאן שמם. סימנים אלה בעלי מוטציות שונות בדומה לפרוות של בעלי חיים רבים ולעיתים ישנם דובים כהים לחלוטין בדומה לפנתרים שחורים או אף חצי סימנים על הפנים.

דוב המשקפיים הוא טורף היבשה הגדול ביותר באמריקה הדרומית (אם כי היגואר מתקרב אליו) ומשקלו יכול להגיע ל-155 קילוגרם בזכרים בוגרים. בעבר היו מינים קרובים גדולים בהרבה כמו דוב הבולדוג והארקטותריום שהגיע למשקל של למעלה מ-2.5 טון והיה טורף היבשה הגדול מעולם.

## מינים
* דוב המשקפיים (*Tremarctos ornatus*)
* דוב משקפיים פלורידה (*Tremarctos floridanus*) - נכחד

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1855
קטגוריה:טקסונים שתוארו בידי פול גרווה
קטגוריה:דוביים
דוב משקפיים פלורידה

**דוב משקפיים פלורידה** המכונה גם **דוב פלורידה קצר-פנים** או **דוב מערות פלורידה** (שם מדעי: *Tremarctos floridanus*) הוא מין נכחד של יונק, השייך לסוג טרמרקטוס בתת-משפחת הטרמרקטיים במשפחת הדוביים, בה מצוי כיום דוב המשקפיים. דוב קדום זה חי באמריקה הצפונית של הפליוקן והפליסטוקן שלפני 4.9 מיליון שנה עד לפני 12,000 שנים מזמננו. המאובנים שלו התגלו בדרום ארצות הברית והוגדרו ב-1928, ובמקור הוא נחשב למין של דוב הבולדוג הענקי שהגיע למשקל 900 קילוגרם. דוב זה היה גדול מקרובו החי והגיע לגובה 120 סנטימטרים ולמשקל 150 עד 300 קילוגרם בערך.

דוב זה חי ברחבי דרום ארצות הברית, בעיקר בצד המזרחי מטנסי דרומה לפלורידה ולאורך חוף המפרץ ומערבה עד לקליפורניה. הוא דמה במראהו לדוב המשקפיים החי כיום באמריקה הדרומית, לאחר שעבר דרומה עם ההחלפה האמריקאית הגדולה. דוב זה חי לצד דוב הבולדוג במישורים ובביצות של אמריקה ועל פי מבנה שיניו היה אוכל-כול ובעל לסת קצרה אך קשיחה מאוד.

דוב זה נכחד לחלוטין עם סוף הפליסטוקן לפני 10,000 שנה, אם כי ייתכן ששרד גם לפני 8,000 שנה מממצאים במערת דווילס דן  שבויליסטון בפלורידה. הוא נכחד עקב שינויי אקלים רחבים ובידי ציד של שבטים פלאו-אינדיאנים שהיגרו ליבשת.

## קישורים חיצוניים

קטגוריה:בעלי חיים שתוארו ב-1928
קטגוריה:טקסונים שתוארו בידי ג'יימס ויליאמס גידלי
קטגוריה:דוביים פרהיסטוריים
קטגוריה:מגה-פאונה של הפלייסטוקן באמריקה הצפונית
קטגוריה:יונקים שחיו בפליוקן באמריקה הצפונית
קטגוריה:יונקים שחיו בפלייסטוקן באמריקה הצפונית
קטגוריה:מאובני טקסונים שתוארו ב-1928
קטגוריה:ארצות הברית: מאובנים
הר קולומבו

**הר קולומבו** (באנגלית: **Mount Colombo**) הוא הר בהרי פוסדיק רכסי פורד בארץ מרי בירד, שבאנטארקטיקה.

הר קולומבו בולט צפונה מתוך המסיב העיקרי של הרי פוסידיק.

ההר ממוקם 6 קילומטרים צפונית להר ריצ'רדסון.

גובהו של ההר 1,022 מטרים מעל פני הים; ההר הוא ההר ה-4,031 בגובהו באנטארקטיקה.

## היסטוריה
### גילוי ההר

ההר התגלה בטיסה של משלחת המחקר של ריצ'רד בירד ב-5 בדצמבר 1929.

### מקור השם

ההר נקרא על שמו של לואיס פ. קולומבו (Louis P. Colombo), שהיה חבר משלחת החקר הביולוגית אשר חקרה את אזור הר קולומבו בשנת 1940.

## קישורים חיצוניים
* הר קולומבו באתר הסקר הגאולוגי של ארצות הברית
* הר קולומבו באתר הגאזט האנטארקטי המשווה SCAR של ממשלת אוסטרליה

## הערות שוליים

קולומבו
קולומבו
פרטי חקירה מוכמנים

**פרטי חקירה מוכמנים** הוא כינוי לפרטים שונים בחקירה פלילית, הידועים רק למבצע הפשע ולצוות החוקרים, ולא פורסמו באמצעי התקשורת. בתי משפט נוהגים לייחס משקל רב לפרטי חקירה מוכמנים שהנאשם מסר בחקירתו, בהרשעת נאשמים.

## חשיבות השימוש בפרטי חקירה מוכמנים
על פי הפסיקה בישראל, פרטי חקירה מוכמנים יכולים להחשב "דבר מה נוסף" הנדרש לצורך הרשעת אדם על פי הודאתו, ולעיתים יכולים פרטי חקירה מוכמנים להוות "סיוע" להרשעה, שהיא בדרגה יותר גבוהה מ"דבר מה נוסף".

בדיקת פרטי חקירה מוכמנים היא חלק מהליך השחזור שמבצע נאשם לאחר הודאה או מסירת גרסה בחקירה במשטרה.

על התנאים להיות פרט שמסר הנחקר "פרט מוכמן" כתב השופט אליעזר גולדברג:
:"כדי שבקיאות בפרטים תהא בעלת אופי מסבך, יש להקפיד על כך שהבקיאות בפרט תהיה ברורה וגלויה, ולא תהיה מוטלת בספק; כי קיומו של הפרט במציאות תוכח כדבעי; וכי פרט זה לא יכול היה להימצא אלא בתודעתו של מי שביצע את העבירה."

השופט גולדברג הוסיף:
:"קיים יחס הפוך בין שכיחות הפרט לבין משקלו הראייתי. כלומר, "ככל שמדובר בידיעת פרטים 'נסתרים' יותר ו'מיוחדים' יותר להתרחשות נשוא האישום כן ילך ויגדל משקלה הראייתי של ה'ידיעה'".

## מחקר

במסגרת בדיקה של 38 מקרים של מורשעי שווא, שזוכו לאחר מכן במסגרת בדיקות גנטיות דוגמת אלו הנעשות על ידי פרויקט החפות, נמצא שב-36 מקרים מתוך 38 המורשע סיפק תיאור מפורט של הרצח שכללו פרטים מוכמנים. ב-27 מהמקרים העידו חוקרי המשטרה מפורשות שהם לא גילו למורשעים את הפרטים המוכמנים. חלק מהמורשעים סיפרו, לאחר שזוכו, שחוקרי המשטרה מסרו להם את כל הפרטים המוכמנים, למרות שחלק מהותי מטענות התביעה במשפט היו שהנאשם לא יכל לדעת את הפרטים המוכמנים אם הוא לא היה אשם. ההסבר המתבקש לידיעה של מורשעי השווא את הפרטים המוכמנים הוא שהחוקרים סיפקו להם את הפרטים בכוונה או בשגגה.

## משפטים שבהם נעשה שימוש בפרטי חקירה מוכמנים להרשעה
*משפטו של רומן זדורוב - ע"פ פסק הדין רומן זדורוב ידע לפחות שבעה פרטי חקירה מוכמנים שלא היו יכולים להיות ידועים לאיש מלבד הרוצח. לימים זוכה זדורוב ונקבע שלא ביצע את הרצח.
*משפטו של ויקטור גואטה - הורשע ברצח ב-2007 על סמך עדויות שכללו פרטים מוכמנים. משפטו נפתח מחדש בשנת 2019 לאחר שהתברר שפרטים אלו הועברו לגואטה על ידי אסיר אחר ששהה עימו בתא המעצר.
*משפטו של עמירם בן אוליאל, שהורשע בביצוע הפיגוע בדומא.

## ביקורת
יש הטוענים כנגד הסתמכות מלאה על פרטי חקירה מוכמנים בשל מספר סיבות:
*העברת מידע מהחוקר לנחקר - במהלך החקירה עשוי החוקר להעביר ביודעין או בשגגה פרטי חקירה מוכמנים לנחקר שהוא עשוי להשתמש בהם בעת שימסור את גרסתו, וזאת על אף שלא היה מודע לפרטים אלו מראש.
*חשיפת הפרטים המוכמנים במהלך השחזור - במהלך השחזור עשוי החוקר בכוונה או בשוגג להפנות את תשומת ליבו של הנחקר לפרטים מוכמנים והנחקר יאשש או יפריך אותם בלי לדעת שמדובר בפרט מהותי.
*פרטים שאינם ייחודיים - שימוש בפרטים מוכמנים שאין בהם ייחודיות (כגון צבע נפוץ של רכב).

## לקריאה נוספת
* פח”מים (פרטי חקירה מוכמנים) וחשיבותם להצלחת החקירה - רונן ביהם, באתר לשכת חוקרים פרטיים

## הערות שוליים

קטגוריה:חקירה
אורסאווס

**אורסאווס** המכונה לעיתים **דוב השחר** (שם מדעי: *Ursavus*) הוא סוג נכחד של דוב קדום, שחי במהלך המיוקן של אמריקה הצפונית ואירואסיה לפני 23 עד 5.3 מיליון שנה. הוא הוגדר בשנת 1887 וכלל מינים רבים. דוב זה היה הפרימיטיבי והקדום מכל הדובים שאינם נתונים במחלוקת, והיה בעל זנב והוא השתייך לתת-משפחה אורסוויים, לצידו של הבאלוסיה.

## מאפיינים
דוב זה היה קטן בהרבה מרוב הדובים והשתנה מגודל של חתול עד לגודל של זאב. המינים הגדולים הגיעו לאורך 1.3 מטר ולמשקל של 60 קילוגרם. הלסתות שלו דמו במראם ללסתות של ראקון או של פנדה אדומה ובעליהם היה אוכל-כול או היפוקרניבור. מבנה הכפות בעלות הטפרים הגדולים והזנב העבה אולי התאימו לטיפוס על עצים.

דוב זה התקיים בתחילת דרכו באסיה, ואולי גם במזרח אירופה, כשממצאים רבים יותר הגיעו במזרח אירופה יותר ממערב אירופה, כך שהוא נדד מזרחה עד לברינגיה ומשם עבר לאמריקה הצפונית לפני 20 מיליון שנה. דב זה לצד קרובו לתת-משפחה היה כנראה אביהם של דובים מפותחים ממנו כמו האגריותריום ובני תת-משפחת הטרמרקטיים, אך גם הדובים האמיתיים.

## קישורים חיצוניים

## הערות שוליים

קטגוריה:אורסוויים
קטגוריה:מגה-פאונה של הנאוגן באמריקה הצפונית
קטגוריה:יונקים שחיו במיוקן באמריקה הצפונית
קטגוריה:יונקים שחיו במיוקן באסיה
קטגוריה:יונקים שחיו במיוקן באירופה
קטגוריה:מאובני טקסונים שתוארו ב-1899
יחסי אוסטריה–בלארוס

**יחסי אוסטריה–בלארוס** הם היחסים הדיפלומטיים הרשמיים שבין **[[אוסטריה]]** לבין **[[בלארוס]]**.

## היסטוריה
אוסטריה הכירה בבלארוס בדצמבר 1991, ושתי המדינות כוננו יחסים דיפלומטיים בפברואר 1992. במרץ 1993 פתחה בלארוס שגרירות בווינה וקונסוליית כבוד בברגנץ. בשנת 2014 התקיימו ישיבות של הוועדות הבין-ממשלתיות הבלארוסיות בנושא שיתוף פעולה מסחרי וכלכלי עם אוסטריה, ועוד כמה ממדינות אירופה.
אוסטריה מחזיקה בבלארוס שגרירות במינסק מאז פברואר 2016. ארגוני הסיוע האוסטרים ממשיכים לספק סיוע הומניטרי בקשר לתאונת תחנת הכוח הגרעינית בצ'רנוביל. כ-80 חברות אוסטריות פועלות בבלארוס, ואוסטריה היא אחת משלוש המשקיעות הזרות הגדולות במדינה. במהלך עבודת ההיסטוריה המשותפת, הוקמה אנדרטה לזכר הקורבנות האוסטריים של השואה במאלי טרוסטינץ ליד מינסק במרץ 2019. נשיא אוסטריה אלכסנדר ואן דר בלן והקנצלר סבסטיאן קורץ ביקרו גם בבלארוס בשנים 2018 ו-2019 בהקשר זה.

## נציגויות דיפלומטיות
אוסטריה מחזיקה בבלארוס שגרירות במינסק בלבד. מאידך, בלארוס מחזיקה באוסטריה שגרירות בווינה בלבד.

## קישורים חיצוניים

* יחסי אוסטריה–בלארוס באתר משרד החוץ האוסטרי

## הערות שוליים

קטגוריה:ערכים ללא קטגוריות פיזיות - יחסי חוץ
אשף (סוג)

**אשף** (שם מדעי: *Tadarida*) הוא סוג של עטלף ממשפחת האשפיים, הכולל 8 מינים או יותר, המחולקים לשני תת-סוגים.

התת-סוג הראשון כולל 7 מינים הנפוצים בעולם הישן (כולל דרום-אירופה, צפון אפריקה, חלקים גדולים מדרום-אסיה ומהודו ועד יפן). 4 מינים ייחודיים לאפריקה, כולל מדגסקר, ואילו שני מינים נוספים נפוצים במרכז פפואה ניו גינאה ובמערב וצפון אוסטרליה.

המין המוכר אשף מצוי (*Tadarida teniotis*) הנפוץ בדרום-אירופה, בצפון אפריקה, במזרח התיכון, ולאורך דרום-אסיה עד יפן, ידוע כמעופף לעיתים קרובות בשעות אחר הצהריים המאוחרות.

התת-סוג השני כולל מין אחד בעל תפוצה רחבה ביבשת אמריקה, אשף מקסיקני (*Tadarida brasiliensis*), שאזור המחיה שלו משתרע מדרום ארצות הברית ועד האינדים המערביים של צ'ילה וארגנטיה. מין הזה מתאפיין במושבות-אם ענקיות בארצות הברית.

## טקסונומיה
אנליזה גנטית מצביעה על כך שהאשף אינו טקסון מונופילטי. המין הקרוב ביותר ל-*Tadarida aegyptiaca* שבאפריקה ובדרום-מערב אסיה הוא *Chaerephon jobimena* שבמדגסקר. שני המינים האלה יחד עם האשף המקסיקני שבאמריקה מהווים קבוצה בת 9.8 מיליון שנים בערך.

השם המדעי "Tadarida" ניתן על ידי קונסטנטין סמואל רפינסק , שלא השאיר הסבר אטימולוגי לשם, אבל ככל הנראה מקורו במילה הסיציליאנית לעטלף: taḍḍarita.

### מינים בסוג

* אשף מצרי (*Tadarida aegyptiaca*)
* אשף מקסיקני (*Tadarida brasiliensis*) - המין האמריקאי
* *Tadarida fulminans* – מין מדגסקרי
* *Tadarida latouchei* – מצוי בסין, יפן ותאילנד
* *Tadarida lobata* – מין בעל אוזניים גדולות המצוי בקניה
* אשף מצוי (*Tadarida teniotis*)
* *Tadarida insignis* – המצוי במזרח אסיה
* *Tadarida ventralis* – מצוי באפריקה

## קישורים חיצוניים

## הערות שוליים

קטגוריה:בעלי חיים שתוארו ב-1814
קטגוריה:טקסונים שתוארו בידי קונסטנטין סמואל רפינסק
קטגוריה:אשפיים
יוסלה ברנשטיין

**יוסלה (ג'ו) ברנשטיין** (באנגלית:
**Youselle (Joe) Bernstein**; 7 בנובמבר 1877 – 21 בינואר 1931) היה מתאגרף במשקל נוצה מניו יורק. הוא התחרה שלוש פעמים על האליפות במשקל נוצה, אך הפסיד בשלוש ההתמודדויות. כינויו בשנות ה-90 של המאה ה-19 היה "גאוות הגטו".

## קריירה
ברנשטיין החל להתחרות במקצוענות בגיל שש עשרה, בשנת 1894. ב-27 ביולי 1896, הוא פגש את דולי ליונס, מתאגרף יהודי, בקרב שהסתיים בתיקו בן שמונה סיבובים במועדון האתלטים פאלם בניו יורק. ברנשטיין נלחם עם ליונס פעמיים נוספות. הקרב עם מתאגרף יהודי ידוע מברוקלין, שיכול למשוך המונים, הביאה את ברנשטיין לידיעתו של קהל יהודי גדול בתחילת הקריירה שלו.

ברנשטיין התחרה עם הטובים ביותר בחטיבתו. הקרב הראשון שלו במשקל נוצה עבר עשרים וחמישה סיבובים מלאים עם האלוף במשקל נוצה ג'ורג דיקסון, ב-2 ביוני 1899 במועדון האתלטיקה ברודוויי, בברוקלין. ברנשטיין הפסיד בקרב מפרך.

דיקסון בדיוק לקח את התואר במשקל נוצה מדייב סאליבן ב-11 בנובמבר 1898. הוא החזיק בו עד ינואר 1900. ברנשטיין התאגרף עם דיקסון בקרב בן שישה סיבובים ב-15 בספטמבר 1898, שהסתיים ללא הכרעה בפילדלפיה, זמן קצר לפני שדיקסון קיבל את התואר.

בגיל 23 ברנשטיין עשה צעד נוסף בדרך לתואר לאחר שניצח פעמיים את האלוף לשעבר סולי סמית' בניו יורק, פעם אחת על ידי נוק-אאוט. הפעם, ב-2 בנובמבר 1900, הוא נלחם באלוף משקל הנוצה האגדי טרי מקגוברן. בניסיון השני שלו בתואר, ברנשטיין נכשל בסיבוב השביעי בלואיוויל, קנטאקי.

ברנשטיין נלחם במתאגרף יוצא הדופן בני יאנגר, אחד ממתאגרפי משקל הנוצה הבודדים שאי פעם גבר על האלוף במשקל נוצה אייב אטל. ברנשטיין הפסיד ליאנגר ב־18 בדצמבר 1901 בשישה סיבובים בשיקגו. הוא הפסיד ליאנגר שוב בשישה סיבובים בשיקגו ב-10 בפברואר 1902. חודשיים לאחר מכן, יאנגר גבר על אטל ב-24 באפריל 1902 בקרב אליפות קשה מאוד בסיבוב התשע עשרה בסנט לואיס, אך מעולם לא זכה בתואר, למרות שהפרסומים הועמדו על ידי מקורות כאליפות משקל נוצה.

ב־16 באוקטובר 1902, ברנשטיין ערך את הקרב השלישי והאחרון לאליפות במשקל נוצה עם יאנג קורבט השני. ברנשטיין לא הצליח להמשיך להילחם במחזור השביעי, ולכן הפסיד את הקרב בזכות נוק-אאוט טכני. בעיתונות נכתב שהקרב היה לפני קהל גדול של 3000, צופים וכי "אין ספק שברנשטיין היה מסוגל להמשיך, אך הוא פרש בגלל העובדה שבסיבוב השביעי נשברה לו עצם ביד שמאל." "סביר להניח שההתמודדות הייתה מוכרזת כתיקו אילו היה זה סוף הקרב".

ברנשטיין נפטר מסרטן בניו יורק ב-21 בינואר 1931, בגיל 52.

## קישורים חיצוניים

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ספורטאים יהודים אמריקאים
קטגוריה:מתאגרפים יהודים
קטגוריה:אמריקאים שנולדו ב-1877
קטגוריה:אמריקאים שנפטרו ב-1931
איסוזו גיגה

**איסוזו גיגה** (ביפנית: **いすゞ・ギガ**, באנגלית: **Isuzu Giga**) היא סדרת משאיות כבדות, מתוצרת יצרן הרכב היפני **[[איסוזו]]**, (באנגלית: **Isuzu Motors Ltd**, ביפנית: **いすゞ自動車株式会社**), אשר מיוצרים משנת 1994.

דגמי "איסוזו גיגה" מיוצרים במגוון הנעות (6x2, 6x4, 4x2, 6x4, 4x6, 8x4).

## ייצור
ברוסיה דגמי "איסוזו גיגה" מיוצרים על ידי יצרנית הרכבים הכבדים **"Sollers-Isuzu"** , בצ'ילה דגמי "איסוזו גיגה" מיוצרים על ידי **"General Motors de Chile"** , בסין דגמי "איסוזו גיגה" מיוצרים על ידי **"Qingling Motors"** , בווייטנאם דגמי "איסוזו גיגה" מיוצרים על ידי **"Isuzu Vietnam"** , באינדונזיה דגמי "איסוזו גיגה" מיוצרים על ידי **"Isuzu Astra Motor Indonesia"** , במלזיה דגמי "איסוזו גיגה" מיוצרים על ידי **"Isuzu Malaysia"** , בניגריה דגמי "איסוזו גיגה" מיוצרים על ידי **"Yachiyo Isuzu Nigeria"**.

## דורות "איסוסו גיגה"
* דור ראשון - יוצר בין השנים 1994–2016
* דור שני - מיוצר משנת 2016

## סדרות יצוא "איסוזו גיגה"
* Comfort (סדרת "C")
* Economic (סדרת "E")

## דגמי "איסוזו גיגה"

## תמונות

קובץ:Isuzu CYJ460R.jpg| איסוזו גיגה דגם "CYJ460R"
קובץ:ISUZU Giga, Dump Truck, Green.jpg | איסוזו גיגה
קובץ:ENEX 20 GIGA CNG Liquid nitrogen tanker.jpg| איסוזו גיגה - מכלית
קובץ:Isuzu Giga, Fire engine for chemical fire of Hitachi City.png| איסוזו גיגה, דור ראשון - כבאית
קובץ:Isuzu, Special Water Conveyance truck of Fujisawa City Fire Department,.JPG | איסוזו גיגה - כבאית
קובץ:Saitama Seibu Fire Bureau Saitama Seibu Kyoten 1 Isuzu Giga.jpg | איסוזו גיגה, דור שני
קובץ:0541jfBarangay 128 Smokey Mountain Marcos Road Radial Road 18 Tondo, Manilafvf.jpg| איסוזו גיגה, דור ראשון
קובץ:Gigainterior.jpg| איסוזו גיגה - מבט לתא הנהג
קובץ:ISUZU GIGA, Cement mixer truck.jpg| איסוזו גיגה
קובץ:Tatebayashi-tank.jpg| איסוזו גיגה - מכלית
קובץ:Hanamidai Auto Co Limited of Isuzu giga Dump rigid trucks,.jpg | איסוזו גיגה, דור שני


## ראו גם
* איסוזו
* איסוזו 810

## קישורים חיצוניים

* 
* 
* 

## הערות שוליים

קטגוריה:כלי רכב שהושקו ב-1994
קטגוריה:משאיות
קטגוריה:כבאיות
קטגוריה:משאית מכלית
קטגוריה:כלי רכב יפניים
קטגוריה:כלי רכב המיוצרים באינדונזיה
קטגוריה:כלי רכב המורכבים במלזיה
גיגה
קטגוריה:כלי רכב המורכבים בווייטנאם
קטגוריה:כלי רכב המורכבים בקולומביה
קטגוריה:כלי רכב המיוצרים בצ'ילה
קטגוריה:כלי רכב המורכבים בניגריה
האצטדיון העירוני דימונה

**האצטדיון העירוני דימונה** הוא אצטדיון כדורגל הממוקם בדימונה ומשמש כמגרש הביתי של קבוצות מועדון ספורט דימונה ומכבי דימונה. האצטדיון ממוקם בסמוך לפארק בן-גוריון בצפון העיר ומכיל 1,140 מקומות ישיבה ביציע אחד שמתחתיו חדרי הלבשה, חדר שופטים וחדרי שירות נוספים.
## היסטוריה
האצטדיון הוקם בשנת 1970 ושימש את קבוצת הכדורגל של הפועל דימונה עד לשנת 2003. מסביב לכר הדשא קיים מסלול ריצה ישן היוצר זווית צפייה מרוחקת במשחקי הכדורגל.

היציע מורכב מארבעה גושים. גוש ב' וגוש ג' במרכז ומכילים 450 מקומות כל אחד. גוש א' וגוש ד' בצדדים ומכילים 120 מקומות כל אחד.

בשנת 2016 עבר האצטדיון סבב שיפוצים שכלל הסרת הגדרות בקדמת היציע, התקנת כיסאות וחידוש חדרי ההלבשה.

בתחילת עונת 2019–2020 שודרגה תאורת האצטדיון והותאמה לאירוח משחקי ערב.

לצד האצטדיון הקימה העירייה מגרש סינתטי לאימונים ומשחקי נוער עם יציע לכ-500 צופים בעלות של כ-17 מיליון שקלים, שנחנך באוקטובר 2020.

בתכנון העתידי של העירייה הקמת אצטדיון חדש לעיר. על פי אומדן עלות האצטדיון החדש תהיה כ-90 מיליון שקלים והוא אמור להכיל כ-6000 מקומות. בסוף 2017 אף פורסם שעל פי התכנון האצטדיון החדש ייקרא ע"ש כדורגלן העבר יליד העיר יוסי בניון.

## תמונות


קובץ:Dimona_Stadion1.jpg|היציע המרכזי בזמן משחק
קובץ:Dimona_Stadium1.jpg|כניסה ראשית



דימונה
קטגוריה:דימונה: ספורט
קטגוריה:דימונה: מבנים
בנק קומרסיאל דה פלסטין

**בנק קומרסיאל דה פלסטין** היה בנק, שפעל בארץ ישראל בין השנים 1909 ל-1920. הבנק נחשב כבנק הלאומי של ערביי ארץ ישראל.

הבנק הוקם בירושלים. יו"ר הנהלת הבנק היה איסמאעיל ביי אל חוסייני, מוסלמי על פי דתו, ונוהל בידי סלים ביי איוב, נוצרי על פי דתו. חברת אפ"ק בראשות זלמן דוד ליבונטין השקיעה עד כדי מחצית מהונו של הבנק. בדרך זו חשב ליבונטין להתגבר על המגבלות המשפטיות שמנעו מיהודים לקנות אדמות, ולהשתתף במיזמים כלכליים. לבנק מונה סגן מנהל, יצחק די-אבילא, עובד אפ"ק, כמעט עד סגירתו. ואכן הבנק רכש קרקעות באזור רצועת עזה, שלאחר מכן הועברו לידי אפ"ק, אולם מאוחר יותר משכה אפ"ק את ידה מהעניין.

לבנק הייתה חברת בת שביצעה עבודות ציבוריות כפריסת חשמל, הנחת קווי מים וביוב.

## לקריאה נוספת
* יהודה ברלב ומיכה אבני (עורך:איתמר לוין), **ערך נקוב - התפתחות הבנקאות בישראל בראי תעודות של ניירות ערך מאוסף ברלב**, חמו"ל, 2013

## הערות שוליים

קומרסיאל דה פלסטין
קטגוריה:החברה הערבית בארץ ישראל המנדטורית
סילבי וראייט

**סילבי וראייט** (באסטונית: **Silvi Vrait**; 28 באפריל 1951 – 28 ביוני 2013) הייתה זמרת אסטונית.

## ביוגרפיה
וראייט נולדה בעיירה במחוז האריו, בהיותה תלמידה בבית ספר היא למדה נגינה על פסנתר, אחרי כן היא למדה פילולוגיה אנגלית באוניברסיטת טרטו.

היא לימדה אנגלית בבית ספר ולאחר מכן עסקה בהדרכה קולית בבית ספר למוזיקה.

ב-1972 הופיעה לראשונה כזמרת בטלוויזיה, מ-1976 ועד 1983 הופיעה בתיאטרון בטרטו.

בסוף שנות ה-80 הייתה דמות פעילה באירועי "מהפכת הזמר"  שהובילו לעצמאותן של המדינות הבלטיות.

היא לקחה חלק במגוון מחזות זמר ומופעי אופרה וביניהם פורגי ובס, קברט, המלך ואני, שיקגו וצלילי המוזיקה.

הייתה לראשונה לייצג את אסטוניה באירוויזיון באירוויזיון 1994 עם השיר "Nagu merelaine", והיא זכתה במקום ה-24 והלפני אחרון עם שתי נקודות בלבד.

בשנת 2013 אושפזה וראייט עם גידול מוחי שבעקבותיו נפטרה ב-28 ביוני 2013, בגיל 62. היא הותירה אחריה בן.

## קישורים חיצוניים

## הערות שוליים

קטגוריה:זמרות אסטוניות
קטגוריה:נציגי אסטוניה באירוויזיון
קטגוריה:משתתפי אירוויזיון 1994
קטגוריה:מורים לאנגלית
קטגוריה:זמרים אסטונים
קטגוריה:ילידות 1951
קטגוריה:ילידי 1951
קטגוריה:אסטוניות שנפטרו ב-2013
קטגוריה:אסטונים שנפטרו ב-2013
מרגרט ברגר

**מרגרט ברגר** (בנורווגית: **Margaret Berger**; נולדה ב-11 באוקטובר 1985) היא זמרת נורווגית.

## ביוגרפיה
ברגר נולדה בטרונדהיים וגדלה בעיר היטרה, היא שרה במקהלה של גוספל ובגיל שתים עשרה החלה לכתוב שירים, היא גם למדה מוזיקה בבית ספר התיכון שלה.

היא הייתה חברה בלהקה מקומית שם גם הופיעו לראשונה שירים שכתבה.

ב-2004 השתתפה ב-"Idol", הגרסה הנורווגית של אמריקן איידול, שם הגיעה למקום השני.

בסוף אותה שנה יצא האלבום הראשון שלה "Chameleon" שהכיל שירים במספר סגנונות מוזיקליים.

ב-2006 יצא האלבום השני שלה "Pretty Scary Silver Fairy" שקיבל ביקורות חיוביות.

ב-2008 החלה לעבוד בערוץ הרדיו "NRK P3".

ב-2011 הוציאה את הסינגל "In a Box".

היא ייצגה את נורווגיה באירוויזיון 2013 שנערך בשוודיה, עם השיר "I Feed You My Love" עלתה לגמר ובגמר הייתה במקום הרביעי.

## קישורים חיצוניים

* 

קטגוריה:זמרות נורווגיות
קטגוריה:נציגי נורווגיה באירוויזיון
קטגוריה:משתתפי אירוויזיון 2013
קטגוריה:משתתפי מלודי גרנד פרי
קטגוריה:זמרים נורווגים
קטגוריה:זמרות פופ
קטגוריה:זמרי פופ
קטגוריה:זמרות-יוצרות
קטגוריה:זמרים-יוצרים
קטגוריה:מלחינים נורווגים
קטגוריה:מלחינות
קטגוריה:נורווגיות שנולדו ב-1985
קטגוריה:נורווגים שנולדו ב-1985
בריאנה ויליאמס

**בריאנה ויליאמס** (באנגלית: **Briana Williams**; נולדה ב-21 במרץ 2002) היא אתלטית אמריקאית-ג'מייקנית, אלופת העולם עד גיל 20 בריצת 100 מטר ובריצת 200 מטר.

## ביוגרפיה
ויליאמס נולדה וגדלה בפלורידה, בת לאב מפילדלפיה ואם מג'מייקה. משנת 2015 היא מתאמנת בהדרכתו של אטו בולדון. באליפות העולם עד גיל 20 שהתקיימה ב-2018 בטמפרה זכתה במדליית זהב בריצת 100 מטר בתוצאה של 11.16 שניות ובריצת 200 מטר בשיא אליפות של 22.50 שניות.

באולימפיאדת טוקיו זכתה במדליית זהב עם נבחרת השליחות של ג'מייקה בריצת 4X100 מטר, עם שיא לאומי חדש של 41.02 שניות.

באליפות העולם באתלטיקה באולם 2022 סיימה חמישית בריצת 60 מטר בשיא אישי של 7.04 שניות.

## שיאים אישיים
### אצטדיון
*ריצת 100 מטר: 10.94 שניות, יוני 2022
*ריצת 200 מטר: 22.50 שניות, יולי 2018

### אולם
*ריצת 60 מטר: 7.04 שניות, מרץ 2022

## קישורים חיצוניים

## הערות שוליים

קטגוריה:אצניות ג'מייקניות
קטגוריה:אלופות אולימפיות: ריצת 4x100
קטגוריה:אלופות אולימפיות מג'מייקה
קטגוריה:אתלטיות ג'מייקניות באולימפיאדת טוקיו (2020)
קטגוריה:רצות באולימפיאדת טוקיו (2020)
קטגוריה:אמריקאיות שנולדו ב-2002
קטגוריה:אמריקאים שנולדו ב-2002
יוסל'ה, איך זה קרה?

**יוסל'ה, איך זה קרה?** הוא סרט קולנוע ישראלי משנת 1989, בבימויו של טל רון לפי תסריט שכתבו נפתלי אלטר וישראל ויסלר (פּוּצ'וּ), על פי ספר בשם זה מאת ישראל ויסלר, עם דב נבון, יהונדב פרלמן ואביגיל אריאלי בתפקידים הראשיים.

העלילה מתרחשת בשנת 1949, צעירים שהשתחררו מהמלחמה, מקימים קיבוץ משלט ליד ים המלח. אהבות ומריבות גדושות בהורמונים מתרחשות ביניהם עד לסוף הטוב של שלוש חתונות.

פסקול המוזיקה הוא של להקת הנח"ל, רן ונמה ושלישיית אדלר. שיר הנושא "נעמה" מושר בפי גרי אקשטיין למילותיו של ישראל ויסלר וללחנו של נפתלי אלטר.

הסרט צולם בקיבוץ מצפה שלם ומצוקי דרגות וכן בנתיב הל"ה, שם היה ויסלר בין מקימי הקיבוץ. הספר והסרט מבוססים על חוויותיו בתקופה ההיא. הסרט הוא למעשה המשך לסרט "חבורה שכזאת" משנת 1962.

## תקציר העלילה
יוסק'ה (יהונדב פרלמן) הנהג של הקיבוץ, מעלה בדרך טרמפיסטית בשם תמי (אביגיל אריאלי). היא מכירה את יוסק'ה מההכשרה בנען וכעת רוצה להצטרף לקיבוץ הצעיר ולגור בחדרו. ליוסק'ה יש כבר חברה בשם שולה (שירי חבקין) והוא מתלבט בין השתיים שמעונינות בו, לאחר שתמי מציעה לו להתחתן איתה הוא נענה בחיוב, אך לבסוף הוא מחליט לא לוותר על חברתו שולה ונישא לה.

מזכיר הקיבוץ הוא יורם (דב נבון) ועליו לפתור את כל הבעיות בין החברים. זיוה (אסנת עופר) אינה רוצה לשמור עם יוסי (צבי קורמן) כי אינו מתייחס אליה, אך יורם אומר לה שיוסי אמר לו שהוא אוהב אותה וכך מתחיל "רומן" בין זיוה ליוסי כשזיוה היא הפעילה בו.

יוסל'ה (איל נחמיאס) מאוהב בנעמה (עליזה אברג'יל) אך היא לא נענית לו. יורם מנצל את ההזדמנות ומנהל איתה מערכת יחסים. יוסל'ה הנפגע עוזב את הקיבוץ. לייזר (ניר רון) מאוהב באורק'ה (נוגה פז).

לקיבוץ מגיעה חוה (זוהר זמיר) שעזבה את משפחתה, והייתה בדרכה לירושלים. נהג שלקח אותה טרמפ זורק אותה בתחנת האוטובוס מול הקיבוץ והיא פוגשת את יורם מזכיר הקיבוץ שעבר במקום, לאחר שאמרה לו שהיא מעוניינת להגיע לקיבוץ, הוא מציע לה לעבוד במטבח בשל מחסור בעובדות. עד מהרה מתברר שהיא "המזרן של גברי הקיבוץ", כאשר היא שוכבת עם כולם. כשהיא מבקשת להתקבל כחברת קיבוץ מזמנת חסידה (חן רוזנטל) האידאולוגית של הקיבוץ, ישיבת חברים, מדברת על עקרונות הקיבוץ ועל התנגדותה לקבלתה של חוה בשל התנהגותה. בהצבעה מצביעים נגד קבלתה, והיא מגורשת מהקיבוץ.

לבסוף נערכות שלוש חתונות - יוסק'ה ושולה, לייזר ואורק'ה, יוסי וזיוה. יוסל'ה מגיע לחתונות, פוגש שם את נעמה ואז היא מבינה שהיא אוהבת אותו ומתחיל רומן חדש.

## שחקנים

## קישורים חיצוניים

* 
* נעמה בביצוע גרי אקשטיין, באתר יוטיוב

קטגוריה:הקיבוץ בתרבות ובאמנות: סרטים
קטגוריה:ישראל ויסלר
קטגוריה:סרטי 1989
קטגוריה:סרטי קומדיה ישראליים
קטגוריה:סרטים בעברית
קטגוריה:סרטים ישראליים משנת 1989
סיגל רגב רוזנברג

**סיגל רגב רוזנברג** (נולדה ב-1 באוגוסט 1966) היא יו"ר קבוצת דנאל החל מינואר 2024. קודם לכן מילאה שורה של תפקידים ניהוליים בכירים בקופות חולים ובבתי חולים בישראל, בהם מנכ"ל קופת חולים מאוחדת ויו"ר בית החולים רפאל. כיום היא יו״ר פעילה של חברת דנאל הבורסאית, כמו גם דירקטורית בבנק דיסקונט.

## ביוגרפיה
נולדה בבאר שבע. בעלת תואר ראשון בכלכלה (עם התמחות במדעי המחשב), ותואר שני בכלכלה, שניהם מאוניברסיטת בן-גוריון בנגב.

בשנת 1993 החלה לעבוד בשירותי בריאות כללית, כמנהלת הכספים של מחוז הדרום. לאחר מכן שימשה עוזרת ראש חטיבת הקהילה בקופה. במסגרת התפקיד הקימה וניהלה את מרכז הניהול הארגוני של כללית ואת מערכת המידע למנהלים. בשנת 2003 מונתה לחברת הנהלה, הקימה את אגף הבקרה והמידע בחטיבת הקהילה ועמדה בראשו. בשנת 2007 עברה לעמוד בראש אגף תכנון ומדיניות הבריאות בהנהלה הראשית של הקופה.

בשנת 2010 עברה להנהלת מרכז רפואי מאיר, ושימשה סמנכ"ל פיתוח עסקי של המרכז. היא ניהלה את מערך השירותים הרפואיים שמחוץ לסל הבריאות, קשרים בינלאומיים, מועדון לקוחות עסקי ופרויקטים להגדלת הכנסות.

בשנת 2013 עברה לקופת חולים מאוחדת. בתפקידה הראשון בקופה שימשה כסמנכ"ל הכספים. ב-2018 חזרה לקופת חולים כללית בתפקיד סמנכ"ל חדשנות תכנון ומחקר. בסוף אותה שנה מונתה למנכ"לית קופת חולים מאוחדת והפכה לאישה הראשונה שעומדת בראש קופת חולים בישראל. עם כניסתה לתפקיד הייתה קופת החולים בגרעון של מאות מיליוני ש"ח ואכן צימצמה את הגירעון לכ-48 מיליון ש"ח. בתחילת כהונתה הדגישה רגב רוזנברג את קופת חולים מאוחדת בנושאי קידום שירות לקוחות, טיפול בנשים, דיגיטל ורפואה היברידית בסוף 2023 פרשה מקופת חולים מאוחדת.

בפברואר 2023 מונתה ליו"ר בית החולים רפאל, ושימשה בתפקיד זה עד אוגוסט 2023.
באוקטובר 2023 מונתה לדירקטורית בבנק דיסקונט לישראל.

בדצמבר 2019 קיבלה את 'אות בן-גוריון' מאוניברסיטת בן-גוריון בנגב.
בשנת 2019 היא נבחרה על ידי העיתון "גלובס" לאחת מ–50 הנשים המשפיעות בישראל, בשנת 2020 היא נבחרה לרשימת 100 האנשים המשפיעים של מגזין דה מרקר ולרשימת 2020 Power Women של פורבס ישראל ובשנת 2021 לאחת מ-50 הנשים המשפיעות של גלובס.

בינואר 2024 החלה לכהן כיו"ר קבוצת דנאל.

לרגב רוזנברג שני ילדים. מתגוררת בגבעתיים.

## קישורים חיצוניים

* "נהיה קרובים יותר ללקוחות" • ריאיון עם מנכ"לית מאוחדת, גב' סיגל רגב-רוזנברג, חומי ברמן, JDN - חדשות היהדות החרדית, 16 באפריל 2019.
* כיסא מנהלות: מנכ"לית קופת חולים מאוחדת בשיחה אישית, גלית ואילנית
* סיגל רגב רוזנברג מדברת על הקורונה, ישראל היום

## הערות שוליים

קטגוריה:מנכ"לי קופת חולים מאוחדת
קטגוריה:מנכ"ליות ישראליות
קטגוריה:מנכ"לים ישראלים
קטגוריה:דירקטוריות ישראליות
קטגוריה:דירקטורים ישראלים
קטגוריה:סגל שירותי בריאות כללית
קטגוריה:בוגרות אוניברסיטת בן-גוריון בנגב
קטגוריה:בוגרי אוניברסיטת בן-גוריון בנגב
קטגוריה:גבעתיים: אישים
קטגוריה:בוגרות תנועת הצופים בישראל
קטגוריה:בוגרי תנועת הצופים בישראל
קטגוריה:ישראליות שנולדו ב-1966
קטגוריה:ישראלים שנולדו ב-1966
הדיאטה האמריקנית הסטנדרטית

[280px|ממוזער|[מזון מהיר הוא דוגמה טיפוסית למזון פופולרי במיוחד הנצרך בדיאטה האמריקנית הסטנדרטית]]
**הדיאטה האמריקנית הסטנדרטית** (**Standard American Diet**, או בראשי תיבות - **SAD**) היא אורח חיים תזונתי מודרני, המאופיינת לרוב בצריכה גבוהה של בשר אדום, בשר מעובד, אוכל ארוז, מזון מטוגן, מוצרי חלב עתירי שומן, ביצים, דגנים מעובדים, תפוחי אדמה, תירס (וסירופ תירס עתיר פרוקטוז ) ומשקאות עתירי סוכר.

## בעיות בריאותיות המיוחסת לדיאטה זו
מחקרים אפידמיולוגיים שונים שנערכו במהלך השנים הצביעו על כך שקיים קשר בין צריכה של הדיאטה האמריקאית הסטנדרטית לבין שכיחות מוגברת של השמנת יתר חולנית, מוות ממחלות לב, סוגים מסוימים של מחלת הסרטן (ובפרט סרטן המעי הגס), ומחלות נוספות המיוחסות לדפוסי התזונה המערביים. אצל אנשים הצורכים את הדיאטה האמריקנית הסטנדרטית ישנו גם סיכון מוגבר להתפתחות של תסמונת מטבולית שמעלה את הסיכוי לחלות בסוכרת מסוג 2 או במחלות לב וכלי דם. רכיבים תזונתיים בולטים המצויים בריכוז גבוה ברבים ממוצרי המזון המזוהים עם הדיאטה האמריקאית הסטנדרטית הם חומצות שומן רוויות, נתרן, וסוכרים חופשיים. מקובל לייחס חלק ניכר מהשפעותיה הבריאותיות השליליות של דיאטה זו לרכיבים אלה.

### מחלת קרוהן
קיים קשר בין צריכה של הדיאטה האמריקנית הסטנדרטית ובין מחלת קרוהן. התסמינים הטיפוסיים של מחלת קרוהן יכולים לכלול כאבי בטן, שלשולים, וחום.

### השמנת יתר חולנית
ממוזער|השמנת יתר חולנית במדינות מפותחות
צריכה של הדיאטה האמריקנית הסטנדרטית מיוחסת גם להשמנת יתר חולנית. מחקרים הראו כי בהשוואה לצריכה של תזונה בריאה, הדיאטה האמריקנית הסטנדרטית השפיעה בין היתר על העלייה במשקל של נשים ובני נוער.

### סוכרת
מספר מחקרים הראו כי קיים קשר צריכה של הדיאטה האמריקנית הסטנדרטית לבין השכיחות של סוכרת מסוג 2 בקרב גברים ונשים כאחד.

### סרטן
צריכה של הדיאטה האמריקנית הסטנדרטית מיוחסת גם לעלייה בסיכון לחלות בסרטן. מחקרים הראו כי אצל אנשים עם דפוסי תזונה שתואמים את אלו של הדיאטה האמריקנית הסטנדרטית היה שכיחות רבה יותר להתפתחות של סרטן הערמונית.

## ראו גם
* ג'אנק פוד
* המטבח האמריקאי

## הערות שוליים

קטגוריה:דיאטות
מישל בליין

**מישל בליין** (בצרפתית: **Michel Blain**) היה כומר קתולי צרפתי, מחסידי אומות העולם, שהחביא והציל יהודים במלחמת העולם השנייה.

## פעילות בתקופת השואה להצלת יהודים
מישל בליין כיהן ככומר בכנסיית נוטרדאם בעיר ניס שבצרפת. בנוסף לתפקידו בכנסייה, שימש כאיש דת בבית ספר לבנים על שם 'דון בוסקו',שהיה בסמוך לכנסייה. בראש בית הספר עמד האב וינסנט סמיוני, שהיה אחד מחסידיו של דון בוסקו. בזמן מלחמת העולם השנייה, התקבלו לבית הספר 12 תלמידים יהודים. האב בליין דאג להעניק להם שמות אריים ותעודות טבילה מזויפות שזייף בעצמו.

באביב 1944, שני חיילים מהמליציה הצרפתית, לבושים בבגדים אזרחיים, פשטו על בית הספר וחיפשו אחר יהודים. הם עברו תלמיד תלמיד וביקשו מכל אחד מהם להתלוות אליהם לשירותים על מנת לבדוק אם הוא נימול. האב סמיוני הצליח להבריח את התלמידים היהודים מבעוד מועד אל האב בליין, שחיכה להם בכנסייה הסמוכה. האב בליין עזר לתלמידים להסתתר בקריפטה העצומה שמתחת לקומה הראשית של הכנסייה. שני החיילים הנחושים למצוא יהודים, הגיעו אל הכנסייה שם הוסתרו הילדים ותחקרו את האב בליין. אך הם יצאו בידיים ריקות ועזבו את המקום.ממוזער|שמו של מישל בליין על קיר השמות בגן חסידי אומות העולם במוזיאון יד ושם
## הכרה והנצחה
ב-29 במרץ 1999, הוכר האב מישל בליין על ידי יד ושם כחסיד אומות העולם בטקס שהתקיים בפריז. שמו נחקק בקיר הכבוד בגן חסידי האומות העולם בירושלים. בקריפטה בה הוסתרו הילדים היהודים בכנסיית נוטרדאם בניס, הונחה אבן ציון ועליה הכתובת "בקריפטה זו [...] ילדים יהודים ומבוגרים זכו למקלט בזכות האבות מישל בליין ווינסטנט סמיוני".
## הערות שוליים

קטגוריה:צרפתים חסידי אומות העולם
איזה יום טוב

**איזה יום טוב** הוא סינגל שהוקלט על ידי המוזיקאי הישראלי עידן רייכל בשיתוף הזמרת הישראלית נסרין קדרי. השיר יצא לאור ב-12 בפברואר 2020, כסינגל שלא מתוך אלבום, על ידי חברת התקליטים הליקון.

## רקע וכתיבה
השיר נכתב על ידי עידן רייכל ותמר יהלומי, הולחן על ידי רייכל והופק על ידי רייכל וגלעד שמואלי, שותפו להפקות המוזיקליות של הפרויקט של עידן רייכל. הסינגל יצא כ-5 שנים לאחר הוצאת הסינגל הקודם של הפרויקט של עידן רייכל, "Petit Roi", שיצא לאור ב-2014.

בסמוך לצאתו כסינגל, הועלה השיר לרשת הזרמת המדיה ספוטיפיי.

הסינגל עצמו סוקר על ידי יוסי חרסונסקי, שציין את השיר בחיוב והעניק לו ארבעה כוכבי זהב וחצי מתוך חמישה.

## וידאו קליפ
הווידאו קליפ הנלווה שצולם לשיר, בוים על ידי אלעד ויסמן הועלה לערוץ היוטיוב של עידן רייכל ב-12 בפברואר 2020, בסמוך לצאת הסינגל. נכון לספטמבר 2025, לשיר יש למעלה מ-2.5 מיליון צפיות ביוטיוב.

## מיקומי שיא

## קישורים חיצוניים

* 
* 
* 

## הערות שוליים

קטגוריה:שירי הפרויקט של עידן רייכל
קטגוריה:שירים שהולחנו על ידי עידן רייכל
קטגוריה:שירי נסרין קדרי
קטגוריה:שירים שנכתבו על ידי עידן רייכל
קטגוריה:שירים שנכתבו על ידי תמר יהלומי
קטגוריה:סינגלים בהוצאת הליקון
פנדה מיקרוטה

**פנדה מיקרוטה** (שם מדעי: *Ailuropoda microta*) היא מין של יונק נכחד ממשפחת הדוביים ומהסוג פנדה, בו כלול בימינו רק המין פנדה ענקית. פנדה מיקרוטה חיה מסוף הפליוקן ועד לתחילת הפליסטוקן בסין הפרהיסטורית ונחשבת לקדומה מכל מיני הפנדות. ממצאיה התגלו בגואנגשי בדרום סין כממצא מלפני שני מיליון שנה במערה מאבן גיר, ובה גולגולת קטנה שהזכירה בצורתה גולגולת של פנדה ענקית, אך הגיעה לחצי מהגודל וכן מספר עצמות קרובות. המין הוגדר ב-1962 בידי החוקר פיי וונג'ונג .

פנדה מיקרוטה הגיעה לאורך של מטר אחד ולמשקל 45 קילוגרם בממוצע, קטנה בהרבה מהפנדה המודרנית, המגיעה לאורך 1.5 מטר ולמשקל של 75 עד 165 קילוגרם. היא הייתה בעלת זנב בולט יותר מזה של הפנדה הענקית וייתכן שהייתה בעלת פרווה בגוון דומה. מבנה השיניים שלה שהיו בעלי סימני שחיקה ייחודיים המוכיחים שניזונה, כמו קרובתה, בעיקר מחזרן. מחישוב זה נראה שאבות הפנדה נפרדו משאר הדובים לפני שלושה מיליון שנה בקירוב.

## קישורים חיצוניים

קטגוריה:בעלי חיים שתוארו ב-1962
קטגוריה:טקסונים שתוארו בידי פיי וונג'ונג
קטגוריה:דוביים פרהיסטוריים
קטגוריה:איילורופודים
קטגוריה:מגה-פאונה של הפלייסטוקן באירואסיה
קטגוריה:יונקים שחיו בפלייסטוקן באסיה
קטגוריה:מאובני טקסונים שתוארו ב-1962